पाएं अपने शहर की ताज़ा ख़बरें और फ्री ई-पेपरडाउनलोड करें
नागपुर. कुश कटारिया प्रकरण ने उपराजधानी के उस खौफनाक चेहरे को दिखाया था, जो क्रूरता की हद से भी पार था। लोग सहम गए थे, मगर समय के साथ घाव भरता रहा। मंगलवार को फिर वही उपराजधानी सिहर उठी, जब नाली से एक बच्चे का शव बरामद हुआ। पानी के अंदर मिट्टी में लाश दबाई हुई थी।
ऊपर से पत्थर डाल दिए गए थे। पांचवीं कक्षा के छात्र यश उर्फ साहिल नितीन बोरकर (11) का अपहरण खापरी गांव से दिनदहाड़े किया गया था। आरोपी ने उसकी हत्या करने के बाद उसके पिता के मोबाइल पर दो लाख रुपए की फिरौती मांगी। आरोपी की निशानदेही पर पुलिस ने दोपहर 12 बजे मिहान परिसर में उड़ानपुल के पास नाली से उसका बरामद किया। सोनेगांव पुलिस उसके साथी जावेद, अनिस और बंटी की भूमिका की भी जांच कर रही है।
आक्रोशित हुई भीड़
मंगलवार को दोपहर के समय घटना को लेकर मिहान परिसर में उड़ानपुल के पास जमा भीड़ ने दो पुलिस वाहनों पर पथराव कर उसके कांच फोड़ दिया, जिससे कुछ समय के लिए माहौल तनावपूर्ण हो गया। घटनास्थल पर पुलिस महकमे के कई आला अफसर मौजूद थे। पुलिस के वज्र और वरुण वाहन को भी बुलाया गया। तगड़ा बंदोबस्त लगा दिया गया था।
शव को नाली से निकालने के बाद आरोपी को गांववालों के हवाले किए जाने की मांग को लेकर करीब तीन घंटे तक प्रदर्शन किया गया। घटना को लेकर खापरीगांव में तनाव, किंतु शांतिपूर्ण माहौल है। सोनेगांव पुलिस ने हत्या का मामला दर्ज कर आरोपी संतोष पाटील (25) वाशिम निवासी को गिरफ्तार कर लिया है।
पेप्सी में शराब पिलाई
आरोपियों की संख्या को लेकर तरह-तरह की चर्चा है। आरोपी संतोष मिहान में एक निजी कंपनी में काम करता था। वह पहले श्रावण महाकालकर के मकान में किराए से रहता था। तीन माह पहले उसने महाकालकर का मकान छोड़कर करीब एक माह कहीं दूसरी जगह रहा। एक माह पहले ही रायभान डहाने के मकान में किराए से रहने आया था। संतोष पहले यश के घर के पास ही रहता था, इसलिए यश उसे अच्छी तरह पहचानता था। पता चला है कि आरोपी ने यश को सोमवार को अपने घर ले जाने के बाद उसे पेप्सी में शराब पिलाई। यह बात हर्षल सहस्त्रबुद्धे ने यश के परिजनों को बताई।
पुलिस को देख उड़े होश
मंगलवार तड़के यश के परिजन हर्षल को लेकर संतोष के घर पहुंचे। उस समय पुलिस उनके साथ थी। हर्षल, यश के साथ एक दो बार संतोष के मकान में गया था। संतोष महाकालकर का मकान छोडऩे के बाद एक माह पहले खापरी रेलवे स्टेशन के पास रायभान डहाने के मकान में रहने गया था। संतोष पुलिस और गांव वालों को देखकर सकपका गया। वह समझ गया कि उसका भांडा फूट चुका है। बावजूद उसके वह इनकार करता रहा। पुलिस ने उसे बंद कमरे में पूछताछ की तथा उसके बाद हिरासत में लेकर थाने ले गई।
घटना के करीब 21 घंटे बाद पुलिस को उसने सच बताया। पुलिस उसे लेकर घटनास्थल पर गई। संतोष ने उसका शव पत्थरों के बीच नाली में मिट्टी डालकर ढंक दिया था। गांववालों को भनक लगी कि यश का शव मिल गया तथा पुलिस आरोपी संतोष को साथ में लेकर घटनास्थल पर आई है तो वे जमा होते गए। भीड़ का गुस्सा देखकर पुलिस ने संतोष को वापस थाने भेज दिया। उसके बाद पुलिस ने पत्थरों के बड़े-बड़े टुकड़े हटाए तो यश का शव दिखाई दिया। आक्रोशित भीड़ शव को उड़ानपुल के नीचे रख आरोपी को हवाले की मांग करती रही। बड़ी मुश्किल से उन्हें शांत कराया जा सका।
वज्र में ढोया शव
यश का शव वज्र वाहन में डालकर मेडिकल अस्पताल भेजा गया। संभवत: नागपुर के इतिहास में यह पहली घटना है, जब किसी वज्र वाहन को शव ले जाने के लिए इस्तेमाल में लाया गया हो। जबकि घटनास्थल पर पुलिस अधिकारियों के कई वाहन वहां थे। अमूमन वज्र को दंगा निरोधक दस्ते के साथ चलने वाला वाहन है। मेडिकल अस्पताल परिसर में वज्र के पहुंचने से लोग सकपका उठे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva mag_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn